RÅDETS AFGØRELSE (FUSP) 2018/717

af 14. maj 2018

om ændring af afgørelse (FUSP) 2015/778 om Den Europæiske Unions militæroperation i det sydlige centrale Middelhavsområde (EUNAVFOR MED operation SOPHIA)

RÅDET FOR DEN EUROPÆISKE UNION HAR —

under henvisning til traktaten om Den Europæiske Union, særlig artikel 42, stk. 4, og artikel 43, stk. 2,

under henvisning til forslag fra Unionens højtstående repræsentant for udenrigsanliggender og sikkerhedspolitik, og

ud fra følgende betragtninger:

Rådet vedtog den 18. maj 2015 afgørelse (FUSP) 2015/778 (1) om en EU-militæroperation i det sydlige centrale Middelhavsområde (EUNAVFOR MED operation SOPHIA), der bidrager til at ødelægge forretningsmodellen for menneskesmugler- og menneskehandlernetværkene i det sydlige centrale Middelhavsområde.

Den 20. juni 2016 vedtog Rådet afgørelse (FUSP) 2016/993 (2) , som ændrede afgørelse (FUSP) 2015/778 ved at udvide operationens mandat, navnlig med bidrag til informationsdeling og gennemførelse af FN's våbenembargo på åbent hav ud for Libyens kyst.

Den 19. december 2016 vedtog Rådet afgørelse (FUSP) 2016/2314 (3) og den 25. juli 2017 afgørelse (FUSP) 2017/1385 (4) , der udvidede de tilladelser, der er givet til EUNAVFOR MED operation SOPHIA, til at udveksle oplysninger med relevante aktører.

Den 20. marts 2018 besluttede Den Udenrigs- og Sikkerhedspolitiske Komité med henblik på at forbedre informationsdelingen med medlemsstaternes relevante retshåndhævende myndigheder og EU-agenturerne, at EUNAVFOR MED operation SOPHIA som led i operationen kan være vært for en celle beskæftiget med oplysninger om kriminalitet.

Det er nødvendigt, at behandling af personoplysninger foretaget af cellens medlemmer sker i overensstemmelse med artikel 8 i Den Europæiske Unions charter om grundlæggende rettigheder.

I medfør af artikel 5 i protokol nr. 22 om Danmarks stilling, der er knyttet som bilag til traktaten om Den Europæiske Union og til traktaten om Den Europæiske Unions funktionsmåde, deltager Danmark ikke i udarbejdelsen og gennemførelsen af Unionens afgørelser og aktioner, som har indvirkning på forsvarsområdet. Danmark deltager derfor ikke i vedtagelsen af denne afgørelse, som ikke er bindende for og ikke finder anvendelse i Danmark, og deltager derfor ikke i finansieringen af denne operation —

VEDTAGET DENNE AFGØRELSE:

Artikel 1

I artikel 8 i afgørelse (FUSP) 2015/778 tilføjes følgende stykke:

»4. EUNAVFOR MED operation SOPHIA kan være vært for en celle beskæftiget med oplysninger om kriminalitet bestående af ansatte fra medlemsstaternes relevante retshåndhævende myndigheder og EU-agenturerne som omhandlet i stk. 3 med henblik på at lette modtagelse, indsamling og videregivelse af oplysninger, herunder personoplysninger, om menneskesmugling og menneskehandel, våbenembargoen mod Libyen, ulovlig handel som omhandlet i artikel 2b, stk. 4, samt forbrydelser, der er relevante for operationens sikkerhed.

Behandling af personoplysninger i denne forbindelse skal foretages i overensstemmelse med retten i flagstaten for det fartøj, hvorpå cellen befinder sig, og for så vidt angår EU-agenturernes ansatte i overensstemmelse med den gældende retlige ramme for de respektive agenturer.«